Document ID: 32006L0128

KOMISIJAS DIREKTĪVA 2006/128/EK
(2006. gada 8. decembris),
ar ko groza un labo Direktīvu 95/31/EK par pārtikas produktos lietojamo saldinātāju noteiktajiem tīrības kritērijiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1988. gada 21. decembra Direktīvu 89/107/EEK par dalībvalstu tiesību aktu tuvināšanu attiecībā uz pārtikas piedevām, ko atļauts izmantot cilvēku uzturam (1) paredzētā pārtikā, un jo īpaši tās 3. panta 3. punkta a) apakšpunktu,
apspriedusies ar Pārtikas zinātnisko komiteju un Eiropas Pārtikas nekaitīguma iestādi (EFSA),
tā kā:
(1)
Eiropas Parlamenta un Padomes 1994. gada 30. jūnija Direktīvā 94/35/EK par saldinātājiem, kurus lieto pārtikas produktos (2), uzskaitītas tās vielas, kuras atļauts lietot kā saldinātājus pārtikas produktos.
(2)
Komisijas 1995. gada 5. jūlija Direktīva 95/31/EK par pārtikas produktos lietojamo saldinātāju noteiktajiem tīrības kritērijiem (3) izklāsta tīrības kritērijus Direktīvā 94/35/EK minētajiem saldinātājiem.
(3)
Jāpieņem īpaši kritēriji E 968 eritritolam, jaunai pārtikas piedevai, kas apstiprināta ar 2006. gada 5. jūlija Eiropas Parlamenta un Padomes Direktīvu 2006/52/EK, ar ko groza Direktīvu 95/2/EK par pārtikas piedevām, kas nav krāsvielas vai saldinātāji, un Direktīvu 94/35/EK par saldinātājiem, kurus lieto pārtikas produktos.
(4)
Direktīvas 95/31/EK vairākās valodu redakcijās ir kļūdas attiecībā uz šādām vielām: E 954 saharīnu un tā Na, K un Ca sāļiem, E 955 sukralozi, E 962 aspartāma-acesulfāma sāli, E 965 (i) maltītu, E 966 laktītu. Šīs kļūdas ir jālabo. Bez tam jāņem vērā piedevu specifikācijas un analītiskās metodes, ko paredz Pārtikas kodekss un ko izstrādājusi Apvienotā FAO/PVO pārtikas piedevu ekspertu komiteja (JECFA). Vajadzības gadījumā īpaši specifiskos tīrības kritērijus pieņem, lai atspoguļotu atsevišķu interesējošo smago metālu limitus. Skaidrības labad jāaizvieto viss teksts, kas attiecas uz minētajām vielām.
(5)
EFSA savā 2006. gada 19. aprīla zinātniskajā atzinumā secināja, ka pēc jaunās ražošanas metodes ražota maltīta sīrupa sastāvs būs līdzīgs esošajam produktam un atbildīs esošajām specifikācijām. Tādēļ jāgroza E 965 (ii) maltīta sīrupa definīcija, kas E 965 noteikta Direktīvā 95/31/EK, iekļaujot jauno ražošanas metodi.
(6)
Tādēļ attiecīgi jāgroza un jālabo Direktīva 95/31/EK.
(7)
Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 95/31/EK pielikumu groza un labo saskaņā ar šīs direktīvas pielikumu.
2. pants
1. Dalībvalstīs stājas spēkā likumi, normatīvie un administratīvie akti, kas vajadzīgi, lai izpildītu šīs direktīvas prasības vēlākais līdz 2008. gada 15. februārim. Dalībvalstis nekavējoties dara Komisijai zināmus minēto tiesību aktu noteikumus, kā arī iesniedz minēto tiesību aktu un šīs direktīvas atbilstības tabulu.
Kad dalībvalstis pieņem minētos tiesību aktus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
2. Dalībvalstis dara Komisijai zināmus tos valsts tiesību aktu galvenos noteikumus, kurus tās pieņem šīs direktīvas darbības jomā.
3. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
4. pants
Šī direktīva adresēta dalībvalstīm.
Briselē, 2006. gada 8. decembrī

Labels: 0
17